CELEX: 32011R0537
Language: el
Date: 2011-06-01 00:00:00
Title: Κανονισμός (ΕΕ) αριθ. 537/2011 της Επιτροπής, της 1ης Ιουνίου 2011 , σχετικά με το μηχανισμό κατανομής ποσοτήτων ελεγχόμενων ουσιών που επιτρέπονται για εργαστηριακές και αναλυτικές χρήσεις στην Ένωση, βάσει του κανονισμού (ΕΚ) αριθ. 1005/2009 του Ευρωπαϊκού Κοινοβουλίου και του Συμβουλίου για τις ουσίες που καταστρέφουν τη στιβάδα του όζοντος

2.6.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 147/4
            
         ΚΑΝΟΝΙΣΜΌΣ (ΕΕ) αριθ. 537/2011 ΤΗΣ ΕΠΙΤΡΟΠΉΣ
   της 1ης Ιουνίου 2011
   σχετικά με το μηχανισμό κατανομής ποσοτήτων ελεγχόμενων ουσιών που επιτρέπονται για εργαστηριακές και αναλυτικές χρήσεις στην Ένωση, βάσει του κανονισμού (ΕΚ) αριθ. 1005/2009 του Ευρωπαϊκού Κοινοβουλίου και του Συμβουλίου για τις ουσίες που καταστρέφουν τη στιβάδα του όζοντος
   
      Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1005/2009 του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, για τις ουσίες που καταστρέφουν τη στιβάδα του όζοντος (1), και ιδίως το άρθρο 10 παράγραφος 6 τρίτο εδάφιο,
   Εκτιμώντας τα ακόλουθα:
   
               (1)
            
            
               Ο μηχανισμός κατανομής ποσοτήτων ελεγχόμενων ουσιών που επιτρέπονται για εργαστηριακές και αναλυτικές χρήσεις πρέπει να εξασφαλίζει ότι η ετησίως επιτρεπόμενη ποσότητα βάσει αδειών για τους μεμονωμένους παραγωγούς και εισαγωγείς δεν υπερβαίνει το 130 % του μέσου υπολογιζόμενου επιπέδου ελεγχόμενων ουσιών, οι οποίες διετέθησαν βάσει αδειών σε παραγωγούς ή εισαγωγείς για βασικές εργαστηριακές και αναλυτικές χρήσεις κατά την περίοδο 2007 έως 2009 και ότι η συνολική ετησίως επιτρεπόμενη ποσότητα βάσει αδειών, συμπεριλαμβανομένων και των αδειών για υδροχλωροφθοράνθρακες δυνάμει του άρθρου 11 παράγραφος 2 του κανονισμού (ΕΚ) αριθ. 1005/2009 δεν υπερβαίνει τους 110 τόνους δυναμικού καταστροφής του όζοντος (εφεξής «ΔΚΟ»).
            
         
               (2)
            
            
               Οι συνολικές ποσότητες ελεγχόμενων ουσιών που επιτρέπονται για εργαστηριακές και αναλυτικές χρήσεις στις επιχειρήσεις παραγωγής ή εισαγωγής βάσει άδειας κατά την περίοδο 2007 έως 2009 δεν επιτρέπεται να υπερβαίνει τα 77 243,181 χιλιόγραμμα ΔΚΟ, υπολογιζόμενα βάσει της κατόπιν άδειας παραγωγής και εισαγωγής κατά την περίοδο αναφοράς.
            
         
               (3)
            
            
               Η διαφορά σε σχέση με την μέγιστη ποσότητα των 110 τόνων ΔΚΟ (32 756,819 χιλιόγραμμα ΔΚΟ) καθώς και οι ποσότητες για τις οποίες δεν έχει υποβληθεί δήλωση από τις επιχειρήσεις παραγωγής ή εισαγωγής βάσει άδειας κατά την περίοδο 2007 έως 2009 πρέπει να αποδοθεί σε επιχειρήσεις για τις οποίες κατά την περίοδο αναφοράς 2007 έως 2009 δεν είχαν χορηγηθεί άδειες παραγωγής ή εισαγωγής. Ο μηχανισμός κατανομής διασφαλίζει ότι στις επιχειρήσεις που ζητούν νέα ποσόστωση αποδίδεται αναλογικά μερίδιο των προς κατανομή ποσοτήτων.
            
         
               (4)
            
            
               Τα προβλεπόμενα μέτρα στον παρόντα κανονισμό είναι σύμφωνα με τη γνώμη της επιτροπής που έχει συσταθεί δυνάμει του άρθρου 25 παράγραφος 1 του κανονισμού (ΕΚ) αριθ. 1005/2009,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι ποσοστώσεις ελεγχόμενων ουσιών για εργαστηριακές και αναλυτικές χρήσεις κατανέμονται σύμφωνα με το μηχανισμό του παραρτήματος στους παραγωγούς και εισαγωγείς στους οποίους δεν είχαν χορηγηθεί άδειες παραγωγής ή εισαγωγής κατά την περίοδο 2007-2009.
   Άρθρο 2
   Ο παρών κανονισμός εφαρμόζεται από την 1η Ιανουαρίου 2011.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 1 Ιουνίου 2011.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 286 της 31.10.2009, σ. 1.
   ΠΑΡΑΡΤΗΜΑ
   
      Μηχανισμός κατανομής
   
   1.   Προσδιορισμός της προς κατανομή ποσότητας σε επιχειρήσεις στις οποίες κατά την περίοδο 2007-2009 δεν είχαν χορηγηθεί άδειες παραγωγής ή εισαγωγής ελεγχόμενων ουσιών για εργαστηριακές και αναλυτικές χρήσεις (νέες επιχειρήσεις)
   
   Σε κάθε επιχείρηση, στην οποία κατά την περίοδο 2007 έως 2009 είχε χορηγηθεί άδεια παραγωγής ή εισαγωγής ελεγχόμενων ουσιών για εργαστηριακές και αναλυτικές χρήσεις, αποδίδεται ποσόστωση βάσει της αιτηθείσας ποσότητας στη δήλωση της επιχείρησης σύμφωνα με το άρθρο 10 παράγραφος 5 του κανονισμού (ΕΚ) αριθ. 1005/2009, η οποία δεν υπερβαίνει το 130 % του μέσου υπολογιζόμενου επιπέδου ελεγχόμενων ουσιών για τις οποίες η εν λόγω επιχείρηση είχε λάβει άδεια κατά την περίοδο 2007 έως 2009.
   Το σύνολο των ούτως κατανεμημένων ποσοτήτων αφαιρείται από τους 110 τόνους ΔΚΟ για να καθοριστεί η προς κατανομή ποσότητα σε νέες επιχειρήσεις (προς κατανομή ποσότητα κατά το 1ο στάδιο).
   2.   1ο στάδιο
   
   Σε κάθε νέα επιχείρηση αποδίδεται ποσότητα η οποία αντιστοιχεί στη ζητούμενη με την δήλωση της επιχείρησης, η οποία δεν υπερβαίνει το μερίδιο που της αναλογεί από την προς κατανομή ποσότητα κατά το 1ο στάδιο. Το κατ’ αναλογία μερίδιο υπολογίζεται με διαίρεση του 100 δια του αριθμού των νέων επιχειρήσεων. Το σύνολο των ποσοστώσεων που κατανέμεται κατά το 1ο στάδιο αφαιρείται από την προς κατανομή ποσότητα κατά το 1ο στάδιο για να προσδιοριστεί η προς κατανομή ποσότητα κατά το 2ο στάδιο.
   3.   2ο στάδιο
   
   Σε κάθε νέα επιχείρηση, η οποία κατά το 1ο στάδιο δεν έλαβε το 100 % της ποσότητας που ζήτησε στην δήλωση της, κατανέμεται πρόσθετη ποσότητα η οποία αντιστοιχεί στη διαφορά μεταξύ της αιτηθείσας ποσότητας και της ποσότητας που έλαβε κατά το 1ο στάδιο αλλά δεν υπερβαίνει το κατ’ αναλογία μερίδιο της προς κατανομή ποσότητας κατά το 2ο στάδιο. Το κατ’ αναλογία μερίδιο υπολογίζεται με διαίρεση του 100 δια του αριθμού των νέων επιχειρήσεων που είναι επιλέξιμες για κατανομή κατά το 2ο στάδιο. Το σύνολο των ποσοστώσεων που κατανέμεται κατά το 2ο στάδιο αφαιρείται από την προς κατανομή ποσότητα κατά το 2ο στάδιο για να προσδιοριστεί η προς κατανομή ποσότητα κατά το 3ο στάδιο.
   4.   3ο στάδιο
   
   Το 2ο στάδιο επαναλαμβάνεται αναλόγως έως ότου η προς κατανομή ποσότητα κατά το επόμενο στάδιο είναι μικρότερη του ενός τόνου ΔΚΟ.